Tiden stod stille i alle danske hjem under EM i Fodbold i sommers, da fodboldspilleren Christian Eriksen fik pludseligt hjertestop midt under kampen mod Finland. En af de personer, der trådte til med førstehjælp i de afgørende minutter var fysioterapeut Morten Skjoldager, der til dagligt er leder af FysioDanmark Arkaden i Aalborg og er fysioterapeutisk ansvarlig for AaBs Superligatrup. Torsdag er han i Istanbul for at modtage dette års UEFA President’s Award for den livreddende indsats sammen med resten af lægeholdet. - Vi gjorde jo bare vores arbejde – det er jo det, man gør, når det sker. Man skal handle, siger Morten Skjoldager, da TV2 Nord får fat i ham kort før prisoverrækkelsen. Husker dagen tydeligt Morten Skjoldager forklarer, at det vigtigste var bare at agere hurtigt i situationen. Derfor er han stolt af hædren fra UEFA til lægeholdet og spillerne på landsholdet. - Jeg er stolt over vores setup og den måde, vi agerede på. Det viser, at det fungerer, det vi har øvet os på. Sundhedsteamet udførte deres arbejde til punkt og prikke, siger han. Morten Skjoldager husker lettelsen, da holdet fik at vide, at Christian Eriksen havde det godt efter episoden. - Det fik vi forholdsvis hurtigt besked om. Og vi var meget lettede, da Christian sendte en opdatering til læge- og landsholdet, siger han og fortsætter: - Det vigtigste ved det hele er bare, at Christian har det godt. Takkehilsen fra Eriksen Christian Eriksen er dybt taknemmelig for, at der blev handlet så hurtigt, da hans hjerte pludseligt satte ud. - Jeg vil gerne takke Morten Skjoldager, Morten Boesen og lægeteamet som hjalp i Parken. I gjorde et fantastisk arbejde og reddede mit liv, siger han i forbindelse med prisen. Han takker også anfører Simon Kjær og resten af landsholdet. - Tak for jeres støtte, både den 12. juni og efterfølgende, lyder det. - De sande helte UEFAs slovenske præsident Aleksander Ceferin roser landsholdets anførere Simon Kjær og lægeholdet i store vendinger i forbindelse med uddelingen af prisen . - De er de sande helte ved EM-slutrunden, og det er i sandhed en kæmpe ære for mig at tildele dem UEFA President's Award. I år rækker prisen ud over fodbold, siger UEFA-præsidenten og fortsætter: - Det er en vigtig og evig påmindelse om, hvor dyrebart livet er, og det sætter alt i vores liv i et klart perspektiv. Prisen uddeles officielt torsdag i Istanbul i forbindelse med lodtrækningen til Champions Leagues gruppespil.

Referat:
- Jeg vil gerne takke Morten Skjoldager og Morten Boesen og lægeteamet som hjalp i Parken. I gjorde et fantastisk arbejde og reddede mit liv, siger Christian Eriksen i forbindelse med prisen.